Ma gevonnis vir dood van drie kindersArgieffoto. Sers. Sinah Mpakane, woordvoerder van die polisie, het gesê Puleng Gwadi is in die Botshabelo-landdroshof, buite Bloemfontein in die Vrystaat, tot 18 jaar tronkstraf gevonnis, waarvan ses jaar vir vyf jaar opgeskort is. Gwadi is op 12 Julie 2015 in hegtenis geneem in verband met die dood van haar kinders. Die kinders is reeds in November 2010 dood en ŉ geregtelike doodsondersoek is aanvanklik gedoen. Dit het na die ondersoek aan die lig gekom dat Gwadi haar drie kinders, onderskeidelik 10 maande en vier en agt jaar oud, die aand van 26 November alleen in ŉ plakkershut gelos het toe sy ŉ nagwaak gaan bywoon het. Volgens Mpakane het Gwadi eers die volgende oggend teruggekeer en die plakkershut is intussen in ŉ brand vernietig. “Die polisie het vasgestel Gwadi is vroeër van haar man vervreem en sy het aan vriende gesê sy gaan wraak neem.” Gwadi het ŉ brandende kers in die hut gelos, wetende wat dit sou veroorsaak.